NaiveNeuron/SloPal huggingface dataset:
B. Bugár, podpredseda NR SR: (2003-11-05):
Pán poslanec Šimko, nech sa páči.
J. Liška, poslanec: (2003-06-18):
Uvedený návrh bol doručený poslancom Národnej rady v stanovenej lehote. Ako spravodajca v prvom čítaní si osvojujem stanovisko, že predmetný návrh spĺňa z formálnoprávnej stránky všetky náležitosti návrhu zákona uvedené v § 67 a § 68 zákona Národnej rady o rokovacom poriadku, ako i náležitosti určené v legislatívnych pravidlách. Predložený návrh zákona rieši závažnú problematiku, ktorú je potrebné upraviť spôsobom, ako sa navrhuje v predmetnom návrhu. Pán predsedajúci, prosím, otvorte rozpravu.
Kmec, Stanislav, poslanec NR SR (2018-11-27):
Ďakujem, pán predsedajúci. Ja len môžem povedať, že rozprava na tento zákon bola veľmi plodná, a môžem povedať, že v poslednej rozprave, kde vystúpil náš poslanec a šéf poslaneckého klubu Tibor Bernaťák, zodpovedal všetky pripomienky každému jednému poslancovi. Pánovi Dostálovi som odkázal, že na kandidátke keď je kandidát a máte nejakých členov, nie na desiatky ako nejaké menšie strany, ale na tisíce, tak to sa môže bežne stať a sa to stáva. A na to sú tie stanovy a tieto orgány v stranách, aby táto kandidátka sa zmenila alebo prípadne sa stiahla z kandidátky, to sa bežne stáva normálne v každých voľbách. A poslanci, ktorí tu vyskakovali za rečníckym pultom pol metra od zeme, neukazuje sa sila za rečníckym pultom, ale ukazuje sa sila v regiónoch. Ja to poviem otvorene, že v komunálnych voľbách a vo VÚC-kárskych voľbách tí, čo najviac kričali, majú dvoch poslancov vo VÚC-kach, stratili v Banskobystrickom kraji silu, tak isto majú starostov, zrátame to na jednej ruke. A takíto tu najviac vyskakovali. A to chcem povedať, že hlasovanie bude dnes o 17.00 hodine. Ďakujem.
Šeliga, Juraj, podpredseda NR SR (2020-11-24):
Poprosím o kľud.
Hrnčiar, Andrej, podpredseda NR SR (2016-12-07):
Ďakujem. Dávam slovo spravodajcovi ktorého určil navrhnutý gestorský výbor pre vzdelávanie, vedu, mládež a šport, poslancovi Miroslavovi Sopkovi.
Smolíková, Eva, poslankyňa NR SR (2019-05-21):
Ďakujem pekne za slovo, pán predsedajúci. Ctené kolegyne, vážení kolegovia, dovoľte mi, aby som vám predložila návrh poslancov Národnej rady Slovenskej republiky Evy Smolíkovej, Tibora Bernaťáka, Jaroslava Pašku a Antona Hrnka, je to návrh zákona, ktorým sa mení a dopĺňa zákon č. 185/2009 Z. z. o stimuloch pre výskum a vývoj a o doplnení zákona č. 595/2003 Z. z. o dani z príjmov v znení neskorších predpisov. Takže; k čomu vlastne chceme dospieť týmto zákonom. Zákon, ktorým, poslanecký návrh, ktorý vám predkladáme, odstraňuje v podstate dva také dôležité, dve dôležité veci. Po prvé, odstraňuje sa rozpor, dokedy má sa žiadateľ a či vôbec sa má povinnosť zapísať do registra partnerov na účely žiadosti o stimuly a ich schválenia ministerstvom školstva. A po druhé, zavádza sa jasná sankcia priamo podľa zákona o stimuloch v podobe zamietnutia žiadosti o stimuly takému žiadateľovi, ktorý si túto povinnosť zo zákona nesplnil. Ďakujem pekne.
Spišiak, Jaroslav, poslanec NR SR (2024-02-02):
Ďakujem. Ja neviem, nebudem ani taký emotívny, ani literárny, ja chcem reagovať na pána Mikulca, ktorý hovoril vo svojej reči, že odôvodnenie skrátené v legislatívnom konaní, odôvodnenie celej tejto novely je vlastne z drvivej väčšine súvisiace s porušovaním, masívnym porušovaním základných ľudských práv a slobôd. Teda áno, ale zatiaľ, zatiaľ je to prezentované len tou jednou stranou, ktorá cíti, že tie ich práva boli porušované. Ja som už aj nedávno povedal, že áno, ak boli, ak bol porušený zákon, ak niekto prekročil zákon, tak musí to byť objektívne, nestranne vyšetrené a potom ten, kto to urobil, má byť za to zodpovedný. Lenže ako sledujem situáciu aj v blízkej minulosti, aj v súčasnosti, tak nie som si istý, či to vyšetrovanie, ktoré toto má jednoznačne potvrdiť alebo vyvrátiť, bude objektívne. Teda fakt objektívne, lebo sledujeme situáciu, že tí vyšetrovatelia, ktorí boli v podstate vo väzbe na základe neodôvodneného obvinenia, ich práva boli porušované už s tým, že nemali, nemohli sa dopracovať k tým odposluchom, čo boli odpočúvaní mesiace vo svojich kanceláriách. Na tlačovkách sa prezentovali výseky z tých nahrávok, ale tí samotní poškodení, alebo teda obvinení, keď už tí vyšetrovatelia nemali prístup zo zákona, mali mať, aj oni prístup k tým nahrávkam, ale nemohli sa k nim dopracovať, poprípade vyvracať alebo pripravovať svoju obhajobu k tým svojim, ale proti tým svojim medi... proti tým útokom mediálnym proti nim. Čiže policajti, ktorí boli aktívni alebo boli súčasťou NAKA, sú jednoznačne perzekvovaní, sú... (Prerušenie vystúpenia časomerom.)
Danko, Andrej, podpredseda NR SR (2024-01-11):
Skúste, pán minister a pán poslanec... (Reakcie z pléna.) Pokračujte, pán poslanec, beží vám čas.
Borguľa, Martin, poslanec NR SR (2020-06-05):
Ďakujem za slovo. Pani poslankyňa, som v šoku, to je taká rozprávka, moje deti to majú strašne rady. Trollovia, tam to bolo, že som v šoku, tak ja, naozaj na toto sa nedá nič iné povedať. Ja chápem váš úprimný záujem zlepšovať slovenské zdravotníctvo koncepčne a dlhodobo. Len to sa robí presne koncepčne a dlhodobo. A nie že v zrýchlených legislatívnych konaniach my tu povyhadzujeme body, ktoré ľuďom, bez toho, aby sme im to dôkladne a dôsledne vysvetlili v médiách, verejných diskusiách a podobne, dvihneme ceny liekov, ktoré sú zvyknuté užívať, na 50-eurové doplatky. To ja nikdy nedopustím niečo takého. Nikdy. A špeciálne v tejto situácii. Poďme sa baviť o generikách, poďme robiť revízie v tých zoznamoch liekov, ale poďme to robiť dlhodobo, postupne tak, aby si na to ľudia zvykli, aby vedeli postupne prejsť. No a teda z čoho som že úplne v šoku, tak vy ako koaličná poslankyňa tu tepete ministra zdravotníctva v priamom prenose? Neviem, však máte naňho telefónne číslo, máte tam kanceláriu na konci chodby? Čo si nesadnete, čo si to nevydiskutujete? No takto to fungovať nemôže, pri všetkej úcte. Ďakujem za slovo. (Potlesk.)
D. Jarjabek, poslanec: (2002-03-19):
I. Presperín, podpredseda NR SR: Máte desať minút, pán poslanec, to je jasné a po voľbe nemusia vystupovať, to je jasné...
Huba, Mikuláš, poslanec NR SR (2014-05-14):
Ďakujem za slovo. Len chcem pripomenúť členom a členkám výboru pre pôdohospodárstvo a životné prostredie, že rokovanie výboru sa začína dnes o 12.45 hod. v rokovacej sieni výboru, v zasadačke výboru. Ďakujem.
Paška, Pavol, predseda NR SR (2013-03-22):
Ďakujem pekne. Prerušujem rokovanie o tomto bode programu. A budeme pokračovať druhým čítaním o vládnom návrhu zákona č. 274 o poľovníctve, je to tlač 328. Spoločná správa výborov je tlač 328a. Pán minister Jahnátek uvedie vládny návrh zákona. (Rokovanie o vládnom návrhu zákona, ktorým sa mení a dopĺňa zákon č. 274/2009 Z. z. o poľovníctve a o zmene a doplnení niektorých zákonov v znení zákona č. 72/2012 Z. z. a o zmene a doplnení zákona č. 326/2005 Z. z. o lesoch v znení neskorších predpisov , tlač 328.)
M. Sabolová, poslankyňa: (2009-03-10):
Netvárme sa, že nie je mimoriadna situácia, lebo tu už pani kolegyňa predo mnou to spochybnila, že my nejako strašíme. Ja si myslím, že nestrašíme, ale treba byť obozretný a opatrný. A návrh, ktorý je predložený, tento návrh v skrátenom legislatívnom konaní a potom v ďalších čítaniach skutočne nerieši hospodársku krízu v žiadnom prípade. A ja sa chcem ale aj poďakovať aj pánu poslancovi práve za to, že urobil istý exkurz do toho, aká je vážna situácia a aké sú nerozumné kroky tejto vlády, pokiaľ navrhuje opatrenia, ktoré sú nič neriešiace a ktoré skutočne označil ako šrotovné – a my budeme len šrotovať, ale nebudeme vyrábať. (Potlesk.)
Glenda, Tibor, poslanec NR SR (2015-03-12):
Pán predseda, prosím, dajte hlasovať o tom, že Národná rada v súlade s vaším rozhodnutím prideľuje predložený návrh zákona na prerokovanie výborom: Ústavnoprávnemu výboru Národnej rady a Výboru Národnej rady pre verejnú správu a regionálny rozvoj. Ďalej aby za gestorský výbor určila hlasovaním Výbor Národnej rady pre verejnú správu a regionálny rozvoj a aby predmetný návrh zákona výbory prerokovali do 30. apríla 2015 a gestorský výbor do 5. mája 2015 od prerokovania návrhu zákona v Národnej rade Slovenskej republiky v prvom čítaní.
Zmajkovičová, Renáta, podpredsedníčka NR SR (2012-12-13):
Pán poslanec Bugár.
Figeľ, Ján, podpredseda NR SR (2014-02-07):
Ďakujem pekne. Ďalším rečníkom prihláseným do rozpravy je Richard Sulík. Nech sa páči.
Grendel, Gábor, podpredseda NR SR (2022-12-02):
S reakciou ešte na faktické poznámky pán poslanec Mazurek.
Lackovič, Marek, poslanec NR SR (2024-09-26):
Ďakujem za slovo. Pani poslankyňa Vaľová, je to vaša vláda, alebo ste vy, kto predkladá skutočnosť alebo návrh, že obce budú po novom dostávať nie 56,1, ale 55,1 a práve kvôli tomu, aby ste ma nemohli za to chytiť, som to očistil o ten aspekt materských škôl. Čiže z 56,1 klesáme na 55,1, toto bude stáť 60 mil. na budúci rok podľa vášho ministerstva financií. A čo sa týka žúp, tam to padá z 30 na 29,5. Toto bude stáť 32 mil. na budúci rok. Spolu 92 mil. Čiže ste to vy, ktorí na budúci rok navrhuje samosprávy ochudobniť zníženým percentom, ktoré im bude s DPFO vyplácané. Čiže neobstojí akákoľvek výhovorka, lebo ako stojí na hlinených nohách, takéto sú fakty, mňa to veľmi mrzí, ale do tohto ste sa dostali, že SMER, HLAS a SNS navrhujú na budúci rok zaťať 92-miliónovú sekeru samosprávam už dnes v tomto konsolidačnom balíčku a to sme ešte nevideli rozpočet na rok 2025 ako taký. Ďakujem. (Potlesk.)
Šeliga, Juraj, podpredseda NR SR (2020-07-09):
Dávam hlasovať o tomto pozmeňujúcom návrhu pánov poslancov. Prezentujme sa, prosím, a hlasujme. (Hlasovanie.) Prítomných 142 poslancov, za 113 poslancov, proti 1 poslanec, zdržalo sa 26, nehlasovali 2. Konštatujem, že tento pozmeňujúci návrh pánov poslancov sme schválili. Nech sa páči, pán spravodajca.
Blanár, Juraj, podpredseda NR SR (2021-07-23):
Ďakujem, pán poslanec. Na vaše vystúpenie evidujem dve faktické poznámky. Ako prvý pán poslanec Tomáš Lehotský. Nech sa páči.
Ďuriš Nicholsonová, Lucia, podpredsedníčka NR SR (2018-10-19):
Sekundu, kolegyne, kolegovia, lebo nemáme spravodajcu. Strašne pekne ste to uviedli, pán kolega, pre mňa je to srdcová záležitosť, lebo Ondrejský cintorín je hneď v susedstve mojom a som tam vyrastala. O to viac mi je ľúto, že nemáme spravodajcu, takže, kolegyne, kolegovia, vyhlasujem päťminútovú prestávku a uvidíme, čo ďalej. (Päťminútová prestávka.) (Po prestávke.)
Majorová Garstková, Jana, poslankyňa NR SR (2021-06-16):
Keď ľudia ako Fico, Pellegrini či vy viníte súčasného ministra vnútra z toho, že nezvláda svoj rezort, je to jasný signál, že to robí dobre. Pán Suja, mám pocit, že vy žijete vo svojom pomýlenom svete. Teším sa, že temná éra, ktorá tu roky rokúce bola, je preč a orgány v činnom, činné v trestnom konaní môžu bez akýchkoľvek politických zásahov odkrývať zločineckú sieť, ktorá presahovala na najvyššie úrovne štátu. Odpovedzte mi, prosím, keď ste taký poctivý, ako tu hovoríte, pretože ja vás vnímam ako dosť agresívneho človeka, vám vôbec nevadí, že v minulosti skorumpovaní politici manipulovali a zneužívali políciu a dokonca ju vydali aj do rúk organizovanému zločinu? Ďakujem.
Šimečka, Michal, podpredseda NR SR (2024-06-12):
Ďakujem veľmi pekne. Otváram všeobecnú rozpravu. Písomne som do nej nedostal žiadnu prihlášku, a preto sa pýtam, či sa chce niekto prihlásiť ústne. Uzatváram, pán poslanec Dostál, uzatváram teda možnosť prihlásiť sa ústne a pán poslanec má slovo. Nech sa páči.
Suja, Miroslav, poslanec NR SR (2021-10-06):
Ďakujem za slovo, pán podpredseda. Pán kolega, my v hnutí REPUBLIKA hlasujeme o zákonoch podľa našich morálnych zásad a nie podľa toho, kto zákon predkladá. Dnes sme do druhého čítania posunuli návrh zákona pani Záborskej. Iba vďaka opozičným hlasom. Podpora koalície bola žalostná. Veľmi žalostná. Videli ste to sami. Ak chceme podobný úspech zopakovať aj v druhom čítaní, očakávam konečne správne a hodnotové gesto od ľudí z Kresťanskej únii, ktorí by mali verejne prehlásiť, že podporia naše dobré návrhy pre ochranu detí pred pedofilmi. Čakám ich verejný prísľub, že podporia naše návrhy na ochranu detí pred pedofilmi. Pripomínam, že sami zdôraznili, že zákon doktora Urbana je dobrý a doktor Urban ochotne zapracoval pripomienky pani Hatrákovej. Takže neexistujú morálne dôvody, ktoré by bránili kresťanským politikom, aby za tento zákon zahlasovali alebo ho podporili. Mrzelo by nás potom, keby za takýchto okolností neprešiel finálnym hlasovaním ani zákon o pomocný, o pomoci tehotným ženám. Páni a dámy z Kresťanskej únie, ste na ťahu, je čas ukázať, že vám ide o hodnoty viac ako o obyčajné politické kšefty.
Laššáková, Jana, podpredsedníčka NR SR (2013-03-13):
Prosím, prezentujme sa a hlasujme. (Hlasovanie.) Prítomných 141 poslancov, za návrh hlasovalo 138, proti nebol žiaden poslanec, zdržali sa 3 poslanci. Konštatujem, že Národná rada pridelila návrh tohto zákona výborom, určila gestorský výbor a príslušné lehoty výborom na prerokovanie v druhom čítaní. Pokračujeme hlasovaním v prvom čítaní o vládnom návrhu zákona, ktorým sa mení a dopĺňa zákon č. 377/2004 Z. z. o ochrane nefajčiarov (tlač 384). Spravodajcom je člen výboru pre zdravotníctvo poslanec Ladislav Andreánsky. Prosím, aby hlasovanie uviedol. (Hlasovanie o vládnom návrhu zákona, ktorým sa mení a dopĺňa zákon č. 377/2004 Z. z. o ochrane nefajčiarov a o zmene a doplnení niektorých zákonov v znení neskorších predpisov a o zmene a doplnení zákona č. 128/2002 Z. z. o štátnej kontrole vnútorného trhu vo veciach ochrany spotrebiteľa a o zmene a doplnení niektorých zákonov v znení neskorších predpisov , tlač 384.)
P. Hrušovský, predseda NR SR: (2003-05-20):
Prosím, aby ste predniesli návrh na hlasovanie.
Jurzyca, Eugen, poslanec NR SR (2018-10-17):
Ďakujem pekne. K tomu deficitu znižujúcemu sa v Sociálnej poisťovni. Sociálna poisťovňa je podnož verejných financií a verejné financie, keď hovoríte, pani Vaľová, že ako sa darilo chrániť občanov počas krízy, no tak ja musím pripomenúť, že Radičovej vláda zdedila deficity takmer osempercentné a verejný dlh v tých časoch bol okolo 30 % HDP, teraz klesá pod 50 %, ale bol dosť dlho nad 50 percentami. Tak to je výzva, vrátiť ten dlh na predkrízovú úroveň. To by bolo korektné. Nie jednotlivé časti verejných financií, ale celok. A k tomu, lebo to už nie je prvý- ani druhý-, ani tretíkrát, čo mi tu niečo hovoríte o tom, že som kedysi na Inecu a že vy ste v Humennom dopadli v nejakom prieskume horšie, než ste si zaslúžili, tak som si si vyhľadal, ako na to reaguje INECO. INECO jednak píše, že zmenilo metodiku a že niekoľko rokov pred zmenou metodiky, ja som tam už nebol a nijako som nesúvisel s nimi. Navyše tu čítam, vylepšenie metodiky v skutočnosti najviac pomohlo mestám, kde boli zvolení primátori za stranu SMER – SD. Dodávame, že trojicou miest, ktorým vylepšenie metodiky najviac pomohlo, boli Handlová, SMER, Michalovce, SMER, KDH, Lučenec, nezávislá. Naopak, zmena potenciálne najviac nepotešila primátorov v Pezinku – SDKÚ, DS, OKS, SaS, NOVA, v Trebišove nezávislý a v Topoľčanoch SMER – SD, SZ. No a keby som mal myslenie ako vy, pani Vaľová, tak teraz sa opýtam, že čo s tým Inecom máte.
Paška, Pavol, predseda NR SR (2013-05-15):
(Hlasovanie.) 142 prítomných, 93 bolo za, 8 proti, 39 sa zdržalo, 2 nehlasovali. Návrh sme schválili.
Pčolinský, Peter, podpredseda NR SR (2023-03-16):
Ďakujem pekne. Otváram všeobecnú rozpravu, do ktorej nemám žiadnu písomnú prihlášku. Pýtam sa, či sa chce niekto prihlásiť ústne. Nie, ale prihlásil sa pán navrhovateľ. Nech sa páči.
Grendel, Gábor, podpredseda NR SR (2021-05-10):
Pán poslanec Nemky.
Dostál, Ondrej, poslanec NR SR (2010-10-19):
Pán predseda, dajte, prosím, hlasovať o tom, že Národná rada prideľuje návrh zákona na prerokovanie ústavnoprávnemu výboru a výboru pre financie a rozpočet a výboru pre ľudské práva a národnostné menšiny a ďalej, že za gestorský výbor určuje výbor pre ľudské práva a národnostné menšiny. Určené výbory prerokujú predmetný návrh zákona do 24. novembra 2010 a gestorský výbor do 26. novembra 2010.
Žiga, Peter, podpredseda NR SR (2024-04-19):
Ďalším do rozpravy je pán poslanec Bužo. Keďže nie je prítomný, stráca poradie. A keďže znova tu nie je, tak úplne definitívne stráca poradie (povedané so smiechom). Pýtam sa, či sa chce niekto prihlásiť do rozpravy ústne. Končím možnosť prihlásiť sa do rozpravy ústne. Siedmi poslanci. Pán Michelko ako navrhovateľ, nech sa páči, prvý.
Hlina, Alojz, poslanec NR SR (2015-09-16):
Ďakujem veľmi pekne. Ja dávam návrh, aby minister vnútra predložil do parlamentu správu o tom, aké opatrenia ministerstvo vnútra vykonalo vo vzťahu k ochrane občanov pred úžerníckym konaním v nebankových spoločnostiach. Ďakujem.
Laššáková, Jana, podpredsedníčka NR SR (2014-06-10):
Na vystúpenie pána poslanca dvaja páni poslanci s faktickými poznámkami, pán poslanec Kuffa, Mičovský. Končím možnosť prihlásiť sa s faktickými poznámkami. Nech sa páči, pán poslanec Kuffa.
Jurinová, Erika, podpredsedníčka NR SR (2013-10-17):
Dobre. Na vaše vystúpenie nie sú žiadne faktické poznámky. Vyhlasujem rozpravu za skončenú. A pán minister chce vystúpiť? Tak nech sa páči, máte záverečné slovo.
Danko, Andrej, predseda NR SR (2016-04-18):
Poprosím, pán poslanec Matovič Igor.
Fecko, Martin, poslanec NR SR (2014-11-08):
Ďakujem pekne. Pán kolega, stopercentne s tebou súhlasím. A ak bolo povedané z úst premiéra, že je vhodné, aby poslanci mali prepojenie s vládnymi štruktúrami z jednotlivých regiónov, tak sa pýtam, tie regióny a tie okresy a tie mestá, ktoré nemajú poslancov v Národnej rade a nie sú prepojené, budú finančne handicapované, nedostanú nič? Pýtam sa, ako sa rozdiely medzi krajmi vyrovnávajú cez eurofondy, ktoré by v prvom rade na to mali slúžiť, aký je výsledok míňania týchto eurofondov? Raz povedal jeden vysoký politický činiteľ v minulom volebnom období, počas ktorého som už mal česť tu byť, a môžeme si to nájsť aj v denníku SME, bolo to na titulnej strane, že do politiky svätci nepatria. A ja sa pýtam, kto tam patrí? Sú to zlodeji, úžerníci, klamári, farizeji? Svätý Augustín povedal, som tiež veriaci, že politika má byť prejavom najväčšieho dobra k človeku. A čo sme tu na Slovensku z nej urobili? Akým spôsobom sa správame k blížnemu svojmu? A hovorím ešte ďalej, keď máme 73 % veriacich plus-mínus, veď tu by mal byť raj na zemi. Veď predsa veriaci chcú dobro blížnemu. Tak vstúpme si do svedomia a začnime od seba a začnime s tým od tej miestnej komunity, od obce, od mesta, od VÚC-ky a poďme aj do štátu sa pozrieť, ako to tam vyzerá. A vyzerá to tak, ako to vyzerá. Takže, vážení, preberme sa, lebo raz budeme skladať účty. A to je jedno, či si bol premiér alebo si bol kopáč kanálov. Budeme skladať účty. A ako pán Alojz Hlina povedal, to nie je všetko len tak. Ten to riadi, tento najvyšší to riadi a budeme skladať účty.
Paška, Pavol, predseda NR SR (2014-02-11):
(Hlasovanie.) 137 prítomných, 60 za, 1 proti, 76 sa zdržalo. Návrh sme neschválili. Odhlasovali sme prerokované body programu. Pán predseda výboru Duchoň.
Šebej, František, poslanec NR SR (2014-01-28):
Vážené kolegyne, kolegovia, teraz by sme mali pristúpiť k rokovaniu o návrhu na zmenu v zložení Stálej delegácie Národnej rady Slovenskej republiky v Parlamentnom zhromaždení NATO (tlač 859). Zahraničný výbor Národnej rady Slovenskej republiky predkladá tento návrh na základe iniciatívy poslaneckého klubu SMER – SD z dôvodu vzdania sa funkcie doteraz pôsobiaceho vedúceho stálej delegácie poslanca Jaroslava Bašku. Za vedúceho uvedenej delegácie odporúča zahraničný výbor vymenovať poslanca strany SMER – SD Daniela Duchoňa a za náhradníka poslanca Petra Šucu za tú istú stranu. Zahraničný výbor Národnej rady Slovenskej republiky na svojej 39. schôdzi uznesením z 21. januára 2014 č. 80 schválil návrh na zmenu v zložení Stálej delegácie Národnej rady Slovenskej republiky v parlamentnom zhromaždení NATO a zároveň poveril predsedu výboru, teda mňa, predložiť Národnej rade Slovenskej republiky návrh na uznesenie Národnej rady Slovenskej republiky, ktorým Národná rada schvaľuje zmenu uznesenia Národnej rady Slovenskej republiky zo 16. mája 2012 č. 34 k návrhu Zahraničného výboru Národnej rady Slovenskej republiky na vymenovanie poslancov Národnej rady Slovenskej republiky za vedúcich stálych delegácií Národnej rady do medzinárodných parlamentných organizácií a ich členov. Zmena sa týka len zloženia Stálej delegácie Národnej rady v Parlamentnom zhromaždení NATO. Pán predseda, prosím, aby ste otvorili rozpravu k tomuto bodu.
Frešo, Pavol, poslanec NR SR (2014-11-08):
Ďakujem veľmi pekne, pani predsedajúca. Vážený pán minister, presne o tom slove vývar je táto schôdza. To znamená, začínalo sa to na tom, o aký vývar ide, resp. čo sa stalo s vývarom, to je taký slangový výraz vlastne pre nejaký veľmi, veľmi vysoký zisk, ktorý sa používa medzi lobistami, čo sa stalo s týmto vývarom v prípade piešťanskej nemocnice, čo sa stalo s týmto miliónom, komu vlastne pristál vo vrecku ten milión, kto to mal takto naplánované. Keďže pán premiér tu nie je, no tak dúfam teda, že naozaj už nespí, a teda zisťuje aktívne, komu pristál tento 1 mil. eur alebo komu má pristáť tento 1 mil. eur za piešťanské cétečko vo vrecku, lebo celú noc mi prakticky ináč, mimochodom, píšu občania, pokiaľ, samozrejme, funguje priamy prenos z Národnej rady, a presne sa tak pýtajú na tento vývar s tým, že komu pristál a ako to zistíme. Ja im veľmi odporúčam, aby sa obrátili, aby sa obracali aj na poslancov strany SMER, to znamená ich e-mailové adresy, nech sa ich pýtajú, kde ten vývar z Piešťan skončil a či o tom niečo vedia. A teraz naspäť k tomu, čo bolo predmetom vlastne debaty. To znamená tento PPP projekt. Veď je to jednoduché, pán minister, netreba byť nejako predpojatý, keď je to ako hypotéka, tak priemerne finančný gramotný občan zvládne vaše vysvetlenie, ktorým vyvrátite to, čo tu kolega poslanec Matovič tvrdí. To je predsa jednoduché. To je niekoľko čísel, keď vám to rátanie trochu nejde, vedľa máte ministra financií, určite vám veľmi rád s tým pomôže, lebo ten model vôbec nie je zložitejší ako jednoduchá hypotéka. To znamená, kľudne sa zoberte, máte na to prednostné právo, a číslo po čísle mu to vyvráťte, aby sme si boli istí, že sa nejedná v tomto prípade o tisícnásobne väčší vývar ako v prípade piešťanskej nemocnice, lebo to, čo kritizujeme, je systém, kde takéto vývary sa tvoria pod gesciou Roberta Fica ako premiéra takejto vlády.
Paška, Pavol, predseda NR SR (2014-11-10):
Nech sa páči, pán poslanec. Ja som vám len odporučil.
Grendel, Gábor, podpredseda NR SR (2022-05-20):
Páni poslanci, máte možnosť potom reagovať vo faktických poznámkach. Poprosím vás, aby ste nevykrikovali a považovali tie otázky za rečnícke, máte možnosť potom odpovedať.
Kamenický, Ladislav, poslanec NR SR (2014-10-30):
Pán predseda, dajte, prosím, hlasovať o návrhu zákona ako o celku s odporúčaním gestorského výboru schváliť.
I. Mikloš, poslanec: (2008-01-29):
Lož ako pracovná metóda, škandalizovanie, kriminalizovanie opozície, hľadanie vnútorných nepriateľov a boj proti nim, boj s médiami, obmedzovanie slobody slova, obmedzovanie slobody tlače. Je to až zarážajúco podobné, pán predseda vlády, a tieto veci poškodzujú dobré meno Slovenskej republiky a vytvárajú obrovské riziká. Takže, ak chcete vedieť, čo je podľa nás omnoho dôležitejšie.  Tak omnoho dôležitejšie podľa nás je obrana týchto princípov a týchto hodnôt ako to, či bude Lisabonská stratégia schválená v januári, vo februári alebo v marci. To je to kľúčové a to podstatné a najlepšie charakterizuje váš vzťah napríklad k médiám, ktoré majú nezastupiteľné miesto v demokracii, prívlastky, akými ich častujete. Vy ste povedali prívlastky – novinárske chrapúnstvo, mediálni kibici, duchovní bezdomovci, hyenizmus, slizký had, pisálkovia, špinaví hajzli. Citoval som vaše vyjadrenia na adresu novinárov. (Potlesk.)
Farkašovský, Karol, poslanec NR SR (2019-06-24):
Dámy a páni, ďakujem pekne za slovo. Dovoľte mi odôvodniť náš návrh. Cieľom novely zákona o dani z pridanej hodnoty na úrovni 10 % na noviny, časopisy a periodiká. Znížená sadza dane sa neuplatní na noviny, časopisy a periodiká, ktorých reklamný materiál, či už jednotlivo, alebo spolu, tvorí viac 50 % celkového obsahu. Rovnako sa znížená sadza dane neuplatní na noviny, časopisy a periodiká, v ktorých erotický obsah predstavuje jednotlivo alebo spolu viac ako 10 % celkového obsahu. Zmenou mediálneho prostredia došlo k zhoršeniu prosta..., postavenia tradičných printových médií voči digitálnym médiám a zámerom predkladateľov je podporiť tradičné printové médiá a tým zlepšiť ich postavenie a konkurencieschopnosť na mediálnom trhu. Pozitívne skúsenosti z iných členských štátov Európskej únie, napr. z Českej republiky potvrdzujú, že takéto legislatívne opatrenie zvýši dopyt po týchto tovaroch a tým pozitívne podporí dostupnosť mediálnych produktov čo najširšiemu okruhu príjemcov. Rovnako sa očakáva pozitívny vplyv na občanov z dôvodu predpokladaného zníženia konečnej ceny týchto produktov. Zároveň sa zavedením zníženej sadzby dane na noviny, časopisy a periodiká predpokladá zlepšenia plnenia informačných kultúrno-integračných a sociálno-výchovných funkcií médií. Zatiaľ toľko, ďakujem pekne, skončil som.
Antošová, Eva, poslankyňa NR SR (2019-12-05):
Ďakujem pekne za slovo. Ak dovolíte, ja rovnako ako opozičný kolega pán Peťko Pčolinský poruším rokovací poriadok a nebudem reagovať na pána kolegu, ktorý bol v rozprave, pretože nás vyzýval pán Pčolinský, aby sme prišli do sály. My sme do sály prišli a pána Pčolinského nikde nevidíme. Keď by sme boli spravodliví, možno ho vidíte, ja ho nevidím. Keby sme boli spravodliví, tak si tiež zrátame, koľko ľudí tu sedí z opozície a mohli by sme robiť štatistické preteky. Ja si myslím, že o tom to nie je. My si od vás berieme príklad, pán Dostál. Vy keď zvolávate mimoriadnu schôdzu, nie ste schopní ju ani otvoriť. Ďakujem pekne.
Nicholsonová, Lucia, podpredsedníčka NR SR (2016-05-18):
Ďakujem. Chcem sa opýtať pána spravodajcu, či chce vystúpiť v záverečnom slove. Nie, nie je tomu tak. Prerušujem rokovanie o tomto bode programu. Budeme pokračovať prvým čítaním o návrhu skupiny poslancov Národnej rady Slovenskej republiky na vydanie zákona, ktorým sa mení zákon Národnej rady Slovenskej republiky č. 152/1994 Z. z. o sociálnom fonde a o zmene a doplnení zákona č. 286/1992 Zb. o daniach z príjmov v znení neskorších predpisov . Návrh zákona je pod tlačou 53, návrh na jeho pridelenie na prerokovanie výborom je v rozhodnutí pod č. 52. Dávam slovo poslancovi Jozefovi Mihálovi, aby za skupinu poslancov návrh zákona uviedol. Nech sa páči, pán poslanec.
Šimečka, Michal, podpredseda NR SR (2024-01-08):
Ďakujem veľmi pekne. Pán poslanec Čaučík.
Laššáková, Jana, podpredsedníčka NR SR (2014-06-25):
Na vystúpenie pána poslanca dve faktické poznámky, pani poslankyňa Horváthová, pani poslankyňa Mezenská, končím možnosť prihlásiť sa s faktickými poznámkami. Nech sa páči, pani poslankyňa Horváthová.
Laššáková, Jana, podpredsedníčka NR SR (2014-07-10):
O slovo požiadal pán navrhovateľ pán Brocka. Nech sa páči, máte slovo.
Glváč, Martin, podpredseda NR SR (2017-04-06):
S reakciou poslanec Schlosár.
Mierna, Anna, poslankyňa NR SR (2021-12-03):
Pán predsedajúci, poprosím, pri hlasovaní 177, komisár pre osoby so zdravotným postihnutím, zariadenie vykázalo, že som sa zdržala a hlasovala som za. Ďakujem pekne.
B. Bugár, podpredseda NR SR: (2004-09-09):
(Hlasovanie.) Prítomných je 130 poslancov, za 126, proti 1, zdržali sa 2, nehlasoval 1. Tento vládny návrh zákona sme schválili. Pristúpime k hlasovaniu o vládnom návrhu zákona o mierovom využívaní jadrovej energie (atómový zákon) a o zmene a doplnení niektorých zákonov (tlač 709). Pán poslanec Přidal, nech sa páči, máte slovo.
Hrnčiar, Andrej, podpredseda NR SR (2017-03-28):
Končím možnosť nahlásiť sa s faktickými poznámkami. Na vystúpenie pána poslanca sú tri, štyri faktické poznámky. Nech sa páči, pán poslanec Osuský.
Kollár, Miroslav, poslanec NR SR (2021-10-22):
Ďakujem, pán predsedajúci. Kolegovia, ja som vás počúval veľmi pozorne a ja mám trošku pocit, že ten zákon, ktorý predkladáte, vyplýva len z vášho strachu z nepoznaného a z nedostatku informácií o tom, ako je to naozaj, a zo stereotypov, ktoré podsúvate verejnosti. Pretože na jednej strane rozprávať o rodovej rovnosti a splietať to dokopy s pedofíliou je podľa mňa buď zlý úmysel, alebo absolútne nepochopenie týchto dvoch pojmov. A to hovorím ako človek, ktorý sa podpore rodovej rovnosti venuje od polovice 90. rokov, kedy vzniklo záujmové združenie žien Aspekt, ktoré v tomto odviedlo dva a pol desaťročia záslužnej práce, a odporúčam obrátiť sa na nich. Mám pocit, tento týždeň aj pri príležitosti ich 25. výročia od Deň otvorených knižníc, majú bohatú knižnicu na túto tému, takže môžem poskytnúť kontakt. A druhá poznámka, tie vaše stereotypizácie, alebo ešte inak, na jednej strane tu vy sa bojíte toho, čo sem príde z toho dekadentného Západu, na druhej strane o minútu vlastne vás trápi, kam to smeruje západný filmový priemysel. A potom sa dopúšťate zjednodušení, ako napríklad, že liberáli majú voľný vzťah k manželstvu. No tak ja ako liberál s každým z mojich 192 centimetrov vám hovorím, že žijem v jednom vzťahu s jednou ženou 32 rokov. Keby platil tento váš stereotyp, tak tuto náš kolega pán predseda parlamentu jednoducho musí byť akoby doživotný víťaz zlatej medaily na olympiáde liberálov, hej. Čiže fakt vám to nesedí, nestrašte ľudí, nie je to tak, ako hovoríte.
Hort, Milan, podpredseda NR SR (2010-10-22):
S faktickými poznámkami na vystúpenie pána poslanca Abrhana sa prihlásili, prihlásil jediný Dušan Jarjabek. Uzatváram možnosť prihlásiť sa s faktickou poznámkou. Slovo má pán poslanec Jarjabek.
Klus, Martin, poslanec NR SR (2018-11-28):
Ďakujem. Martin, ty si vo svojom príhovore spomínal, že by sme mali spísať naše výhrady a potom prípadne poslať nášho zástupcu a že nie je dobré nebyť pri okrúhlom stole. No ale presne to je to, čo sme urobili, my posledné dva týždne nerobíme nič iné, len stále dookola opakujeme, aké konkrétne výhrady voči tomuto globálnemu rámcu máme. A čo sa týka poslania nášho zástupcu, tak potom ja sa pýtam prečo ty, resp. tvoji kolegovia, nepamätám si presne tvoje hlasovanie, ste nepodporili včerajší procedurálny návrh, v ktorom by sa jasne vysvetlilo, či to môžme urobiť a či to nebude znamenať zároveň aj podporu dokumentu v takej podobe, ako ho tu prerokúvame, alebo či je lepšie zaslať napríklad naše pripomienky tak, ako sa to chystá urobiť Rakúsko. A to, že nie je dobré nebyť pri okrúhlom stole, no áno, pokiaľ sa účasťou, a teda istým spôsobom aklamáciou zároveň tento dokument neprijíma. A tu zopakujem tú istú otázku, ktorú som dával svojej kolegyni Katke Cséfalvayovej, ako sa idete vysporiadať vy v strane MOST – HÍD s tým, že SMER a SNS sa údajne dohodli, že tam svojho zástupcu Slovenská republika nepošle. A čo ideme urobiť s tým, že tu máme nejaké konkrétne výhrady, keďže rovnako ty, ako aj Katka a mnohí ďalší ste potvrdili, že tento text jednoducho nie je ideálny a bolo by dobré ho pripomienkovať. Ďakujem pekne.
Glváč, Martin, podpredseda NR SR (2017-04-06):
Ďakujem. Otváram rozpravu o tomto bode programu. Do rozpravy som dostal jednu písomnú prihlášku. Za klub ĽS NS pán poslanec Schlosár, nech sa páči.
Hraško, Igor, poslanec NR SR (2014-04-02):
Ďakujem pekne, pani predsedajúca. Dovoľte mi, aby som prečítal spravodajskú informáciu. Vážené pani poslankyne, páni poslanci, Výbor Národnej rady Slovenskej republiky pre verejnú správu a regionálny rozvoj ma určil za spravodajcu k návrhu poslanca Národnej rady Slovenskej republiky Alojza Hlinu na vydanie zákona, ktorým sa mení zákon Slovenskej národnej rady č. 369/1990 Zb. o obecnom zriadení v znení neskorších predpisov (tlač 938). V súlade s § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom poslaneckom návrhu zákona. Uvedený poslanecký návrh zákona bol doručený poslancom Národnej rady Slovenskej republiky v stanovenej lehote, čím boli splnené podmienky určené § 72 ods. 1 zákona o rokovacom poriadku, t. j. doručenie návrhu najmenej 15 dní pred schôdzou Národnej rady Slovenskej republiky, na ktorej sa uskutoční jeho prvé čítanie. Predseda Národnej rady Slovenskej republiky posúdil uvedený návrh a zaradil ho v súlade s § 72 ods. 2 rokovacieho poriadku na rokovanie dnešnej schôdze Národnej rady Slovenskej republiky. Zo znenia poslaneckého návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada Slovenskej republiky uzniesla na tom, že po rozprave odporučí uvedený poslanecký návrh zákona prerokovať v druhom čítaní. Zároveň navrhujem, aby poslanecký návrh zákona prerokovali tieto výbory: Ústavnoprávny výbor Národnej rady Slovenskej republiky a Výbor Národnej rady Slovenskej republiky pre verejnú správu a regionálny rozvoj. Za gestorský výbor navrhujem Výbor Národnej rady Slovenskej republiky pre verejnú správu a regionálny rozvoj. Odporúčam, aby určené výbory predmetný poslanecký návrh zákona prerokovali v termíne do 30 dní a v gestorskom výbore do 32 dní od prerokovania návrhu zákona v Národnej rade Slovenskej republiky v prvom čítaní. Pani predsedajúca, skončil som. Otvorte, prosím, rozpravu.
Hrnčiar, Andrej, podpredseda NR SR (2019-09-12):
Dve faktické poznámky. Nech sa páči, pán poslanec Grendel.
Nicholsonová, Lucia, podpredsedníčka NR SR (2016-05-18):
Ďakujem pekne. V zmysle rokovacieho poriadku požiadal o vystúpenie v rámci rozpravy, ešte stále v rámci rozpravy, pán spravodajca Ondrej Dostál. Nech sa páči, máte slovo.
Blanár, Juraj, podpredseda NR SR (2023-03-15):
Vyhlasujem rozpravu za uzavretú. Chcem sa spýtať, či pán navrhovateľ chce záverečné slovo. Ak áno, neviem, ako dlhé bude, lebo máme už 11.01 h (reakcia navrhovateľa), čiže po hlasovaní. Takže prerušujem rokovanie o tomto bode a po hlasovaní budeme pokračovať záverečným slovom pána navrhovateľa Kremského. Zároveň ohlasujem, že budeme hlasovať o prerokovaných bodoch o 11.07 h. O päť minút. (Prestávka.)
Vaľová, Jana, poslankyňa NR SR (2012-10-18):
Ďakujem veľmi pekne. Ja budem veľmi stručne a krátko reagovať. Pán poslanec Fecko, neviem, za koho vy ste bol nominovaný na pozemkovom fonde, či to bolo za odborníka alebo za politickú stranu. To by bola taká moja jedna otázka. Druhá vec je skutočne, že vystupujete stále, stále iba o tej svojej práci, jednoducho bez nadhľadu na celý systém, ako povedal kolega Gál. Ja si myslím, že my tu riešime veci systémovo, neriešime tu jednotlivé oddelenia okresných alebo krajských úradov. A taká posledná vec, ktorú chcem povedať. No všetci občania a všetci voláme po zefektívnení štátnej správy. A povedzme si pravdu, doteraz to nemohol nikto urobiť, lebo vždycky akonáhle boli v koalícii niektoré politické strany, tak bránili tomu, že vlastne nechceli takúto reformu uskutočniť. Pre mňa je veľmi dôležité, že sa začal prvý a podstatný krok k reforme a k zefektívneniu štátnej správy. Ale, samozrejme, myslím si, že je potrebné ešte mnoho konzultovať o tých ďalších krokoch, počúvať aj občanov a počúvať aj názory možno regiónov, počúvať názory úradov, aby sme pri tých krokoch neurobili chyby, aby sme možno až niečo v snahe veľmi zefektívniť vlastne nepoškodili nejaký úrad alebo nejaký systém, s tým súhlasím. Takže verím, že toto je správny a podstatný krok k zefektívneniu štátnej správy. Takže pán minister kľudne nech pokračuje ďalej, lebo myslím si, že to vítajú aj občania. A ak sme v parlamente, tak skutočne majme náhľad a riešme témy ako celky, ale nie témy, keďže som pracoval na jednom úrade, tak o tomto úrade hovorím v celom vystúpení, pretože my skutočne riešime systém. Ďakujem.
Verešová, Anna, poslankyňa NR SR (2016-09-14):
Iba krátko, ďakujem. Áno, mali by sme si osvojiť taký terminus technicus jednorodičovskej rodiny, to je naozaj také objektívne, objektívny postoj, je to tak. Chcela som ešte len povedať toľko, v tomto návrhu zákona dávame zodpovednosť na rodičov, naozaj nepýtame z kasy žiadne peniaze. Zodpovednosť rodičov, aby rodič dal svojmu dieťaťu o 18,08 eur viac. Ďakujem všetkým za, už teraz za podporu, pretože si myslím, že nemôže rozhodovať ľavica či pravica, či liberalizmus, či konzervativizmus, či akékoľvek tričká. Tu kladieme zodpovednosť na rodičov a ja teda pevne verím, že tento návrh zákona podporíte. Ďakujem.
Laššáková, Jana, podpredsedníčka NR SR (2013-03-13):
Prosím, prezentujme sa a hlasujme. (Hlasovanie.) Prítomných 141 poslancov, za návrh 112 poslancov, proti 3 poslanci, zdržalo sa 22 poslancov, nehlasovali 4 poslanci. Konštatujem, že Národná rada sa uzniesla, že tento návrh zákona prerokuje v druhom čítaní. Uveďte, pán spravodajca, hlasovanie o pridelení návrhu výborom a o určení gestorského výboru, ako aj lehoty na jeho prerokovanie. Nech sa páči.
Podmanický, Ján, poslanec NR SR (2013-09-13):
Pán predseda, teraz dajte, prosím, hlasovať o návrhu zákona ako o celku, so stanoviskom gestorského výboru schváliť.
Žiga, Peter, podpredseda NR SR (2024-02-28):
Pani poslankyňa Gažovičová.
Krajčí, Marek, poslanec NR SR (2021-09-22):
Tým sme vyčerpali hlasovanie o všetkých pozmeňujúcich návrhoch zo spoločnej správy a z rozpravy. Pán predseda, mám splnomocnenie gestorského výboru o postúpení návrhu zákona do tretieho čítania ihneď. Dajte, prosím, hlasovať o tomto návrhu.
Laurenčík, Milan, podpredseda NR SR (2022-03-24):
Ďakujem. Prosím, zaujmite miesto pre spravodajcu. Ja teraz otváram rozpravu, do ktorej som nedostal žiadnu písomnú prihlášku, preto sa pýtam, či sa do rozpravy hlási niekto ústne. Končím možnosť prihlásiť sa do rozpravy. Do rozpravy sa prihlásil jeden pán poslanec, pán poslanec Marián Kéry, ktorému odovzdávam slovo. Nech sa páči.
B. Bugár, podpredseda NR SR: (2006-01-31):
Pán poslanec bol jediný, ktorý sa prihlásil do rozpravy písomne, preto sa pýtam, kto sa hlási ústne do rozpravy. Pán poslanec Burian. Končím možnosť sa prihlásiť ústne do rozpravy. Pán poslanec, nech sa páči, máte slovo.
Pellegrini, Peter, predseda NR SR (2014-12-12):
Pán poslanec Zajac, nech sa páči.
Pčolinský, Peter, podpredseda NR SR (2022-11-15):
Ďalší vystupujúci v rozprave je pán poslanec Šeliga. Keďže sa nenachádza v sále, poradie mu prepadáva. Za ním nasleduje pán poslanec Takáč. Keďže sa nenachádza v sále, poradie mu prepadáva takisto ako Ľubošovi Blahovi a Milošovi Svrčekovi. Čiže teraz v rozprave vystúpi pán poslanec Schlosár. Nech sa páči, máte slovo.
Burian, Jozef, poslanec NR SR (2019-01-30):
Pán predseda, keďže sme schválili všetky body a pozmeňujúce návrhy a body spoločnej správy, pristúpme k tretiemu čítaniu ihneď.
Laššáková, Jana, podpredsedníčka NR SR (2012-06-20):
Chcete reagovať pán poslanec? Zapnite mikrofón pánovi poslancovi. Stlačili ste správne tlačidlo?
Hort, Milan, podpredseda NR SR (2010-08-04):
Ďalej vystúpi s faktickou poznámkou pán poslanec Andrej Ďurkovský. Nech sa páči.
Tkáčová, Jarmila, poslankyňa NR SR (2011-05-19):
Ďakujem za slovo, pán predsedajúci. Prosím, dajte hlasovať o tom, že Národná rada Slovenskej republiky sa uzniesla v súlade s § 73 ods. 3 písm. c) zákona o rokovacom poriadku prerokovať predložený vládny návrh zákona v druhom čítaní.
Zajac, Peter, poslanec NR SR (2010-08-06):
Vážený poslanec Rafaj, vy ste na začiatku svojho vstupu, alebo ja neviem akoby som to nazval, ste hovorili o tom, že programové vyhlásenie vlády je pogromom, hovorili ste o tom, že je cintorínom, hovorili ste o tom, že je schizofrenické. Ja neviem, či viete, čo znamená slovo pogrom. Ale ako som počúval, to vaše vajatanie, tak teda ani v tom som nejaký pogrom akosi nezastihol, tak skúste vysvetliť, čo myslíte pod tým slovom pogrom. To je veľmi silné slovo. Vy hovoríte o zákone o štátnom jazyku, ale základný problém je nielen to, že ako sa hovorí, ale čo kto v tom slovenskom jazyku hovorí. Či hovorí proste vulgárne, či hovorí veci, ktorým rozumie vôbec, či používa slová, ktoré zodpovedajú realite alebo nie. To, čo vy hovoríte, to nezodpovedá vôbec nejakej realite. To, čo vy hovoríte, to je čisté vajatanie, ak neviete, čo znamená slovo vajatanie, pozrite sa do slovníka slovenského jazyka. Vaše vystúpenie, ja by som citoval klasika, znamená len to, že „vajatali hory, porodili myš“. Vaše vystúpenie porodilo len myš, z neho sa nedalo nič vyčítať. A keď už hovoríme o štátnom jazyku, ten váš zákon okrem toho, že zatiaľ sa ukázalo, pretože šikanuje menšiny, to, čo je podstatné, o čom vy nehovoríte, ale čo treba povedať, on bráni rozvoju slovenského jazyka, teda bráni tomu, čo chcete nejakým spôsobom podporovať. Slovenský jazyk nepotrebuje žiadnu reštrikciu, nepotrebuje žiadnu reglementáciu, slovenský jazyk je dynamický, slovenský jazyk je naplno rozvinutý a nikto nemá právo mu nijakým spôsobom brániť v tomto rozvoji. Ďakujem.
Halgašová, Jarmila, poslankyňa NR SR (2021-09-17):
Ďakujem veľmi pekne, budem veľmi rýchla a stručná. Pán Mazurek, áno, počúvam ľudí a úbytok stavu oviec a hovädzieho dobytka je, súvisí s tým v rámci Európskej únie aj so zvyšovaním ich produkcie, že sa šľachtia nové plemená, ale to sa netýka v rámci Slovenska, pretože politika na Slovensku nie je správne nastavená. Pán Kuffa, tých tridsať rokov vlastne, pardon, pán Šimko. Tých tridsať rokov, áno, to je dôsledok predchádzajúcich vlád a preto hovoríme, že je potrebné podporovať tvorbu pridanej, pridanej hodnoty. Pán poslanec Karahuta, súhlasím s tým, čo hovoríš. Áno, jednoznačne naším cieľom je, aby sme nedávali tabletky na spanie, tak ako tomu bolo doteraz. Pán Kuffa, Rakúsko, áno, môže byť pre nás vzor a aj je a všade to zdôrazňujem. To, že sa treba, že si treba od nich dať príklad, ale chcela by som vedieť, ako vy viete, akú predstavu a názory má pán Sulík? Neviete o ňom nič. Čo sa týka plánu obnovy, obnovy, pán Kočiš, nechcem sa spoliehať na peniaze z tých, ktoré má pridelené rezort životného prostredia, len hovorím, že komplexné pozemkové úpravy a vodozádržné opatrenia sú nadrezortné, nepatria výlučne do pôsobnosti ministerstva pôdohospodárstva, preto by bolo, preto by bolo spravodlivé a férové, ak by sa vyčlenilo minimálne 100 miliónov eur. Ďakujem veľmi pekne za podporu pána poslanca Mičovského aj Fecka. Samozrejme, my tie peniaze budeme, resp. podporovať tieto rokovania a dohodu budeme podporovať preto, že ak sa toto podarí, tak samozrejme bude viac peňazí pre poľnohospodárov, potravinárov a lesníkov... (Prerušenie vystúpenia časomerom.)
Vaľová, Jana, poslankyňa NR SR (2019-09-18):
V prvom rade by som povedala, že nástroj minimálnej mzdy a určovanie minimálnej mzdy je veľmi správny. S tým, pán Mihál, určite nebudete polemizovať, aj keď ste kedysi v svojom blogu, kým ste sa stali ministrom, tak ste písali, že minimálnu mzdu treba zrušiť, že by to bolo lepšie, ale následne, ako ste nastúpili za ministra, tak ste povedali, že minimálnu mzdu treba zvýšiť o 2,9 %. Aby som ďalej vysvetlila, čo je to medián a čo to je vlastne, že nejaká vážna chyba sa nestala, a čo je to priemerná mzda. Tak medián je nižší o 70 eur, ako som sa dočítala, ako priemerná mzda, takže určite nikoho neukracujeme a nie je to taký veľký rozdiel. Takže nepovažujem to, považujem to za dobrý návrh. A ďalšiu vec by som chcela povedať, že pred chvíľou tu bola taká debata, ako strašne SMER by mal podporiť mladé rodiny, pôrodnosť, čo sa tu všetko deje, že ľudia si nechcú zakladať rodiny. No a práve aj tým, že ľudia budú vedieť, aj mladí ľudia, lebo väčšinou tí, ktorí nastupujú prvýkrát do práce, tak im podnikatelia dajú minimálnu mzdu, tak budú vedieť, ako sa ich minimálna mzda odvíjať, budú vedieť, či si budú môcť zobrať nejakú pôžičku, budú vedieť, či si, či môžu vlastne, čo si môžu kúpiť, čo si môžu dovoliť, a tak skôr podľa mňa uzatvoria aj manželstvá, rodinu. A poviem takú, taký žart, že minule som bola na nákupoch v Humennom a šla som do takého butiku a vyskočila na mňa taká pani podnikateľka, a hovorí: „Viete, čo to vy tam robíte v tom parlamente, keď na východe je tá mzda vždycky nižšia ako na západe.“ A ja som jej na to tak zo žartu povedala: „Pani podnikateľka, ale mzdu dávate predsa zamestnancom vy.“ Samozrejme, keď som sa spýtala tej predavačky, tak dostáva minimálnu mzdu. Keby sme tú mzdu nemali a keby sme tým ľuďom nepomohli, tak určite na východe, možnože nie, že si ľudia nenájdu prácu, lebo je jej málo, ale by ešte aj tí, ktorí si našli, by žili pod nejakou úrovňou tejto minimálnej mzdy, za čo by sa nemohli uživiť. Takže ja si myslím, že ak dopredu budú vedieť aj podnikatelia, aj zamestnanci, že táto mzda sa takto bude zvyšovať, tak si budú vedieť zariadiť aj život. Ďakujem.
Sopko, Miroslav, poslanec NR SR (2019-09-25):
Prosím, pán predsedajúci, aby ste dali hlasovať o tom, že Národná rada sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní.
P. Hrušovský, predseda NR SR: (2003-07-02):
Panie poslankyne, páni poslanci, pristúpime k rokovaniu v druhom čítaní o návrhu skupiny poslancov na vydanie zákona, ktorým sa mení a dopĺňa zákon č. 139/2002 Z. z. o rybárstve. Návrh prerokúvame ako tlač 203. Súčasťou návrhu je aj spoločná správa výborov, ktorú máte ako tlač 203a. Prosím teraz, aby z poverenia skupiny navrhovateľov predmetný návrh zákona uviedol a odôvodnil pán poslanec Danko. Nech sa páči, pán poslanec.
M. Sabolová, poslankyňa: (2007-02-08):
Chcem zvlášť spomenúť práve ten bod ešte vo vystúpení pána poslanca, na ktorý reagoval aj môj predrečník, ale práve tým podporným stanoviskom, že proste rokovania vlády sa nemôžu stať neverejné. Ako je pravda, že sú určení ľudia, ktorí sa zúčastňujú, ale informácia, dokumenty z rokovania vlády by mali byť tak prístupné a nemalo by sa nič meniť na mechanizme, ktorý dnes bol zaužívaný a bol dobrý, pretože sa potom dostaneme opäť k takej situácii ako včera, že proste už ani občan, ani poslanec, ani nikto nebude mať možnosť prístupu k informáciám, pretože budú zjavne nerozumné.
Laššáková, Jana, podpredsedníčka NR SR (2015-03-20):
Prezentujme sa a hlasujeme. (Hlasovanie.) Prítomných 123 poslancov, za návrh bolo 33, proti 4 poslanci, zdržalo sa 83, nehlasovali 3 poslanci. Konštatujem, že ani tento návrh sme neposunuli do druhého čítania. Pokračujeme hlasovaním o bode 48 programu. Je to prvé čítanie o návrhu poslancov Fecka a Mezenskej na vydanie zákona, ktorým sa mení a dopĺňa zákon č. 251/2012 Z. z. o energetike, tlač 1418. Spravodajcom je člen výboru pre hospodárske záležitosti poslanec Alojz Přidal. Prosím ho, aby uviedol hlasovanie. (Hlasovanie o návrhu poslancov Národnej rady Slovenskej republiky Martina Fecka a Heleny Mezenskej na vydanie zákona, ktorým sa mení a dopĺňa zákon č. 251/2012 Z. z. o energetike a o zmene a doplnení niektorých zákonov v znení neskorších predpisov a ktorým sa dopĺňa zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov , tlač 1418.)
Danko, Andrej, podpredseda NR SR (2024-02-27):
Poslanec Matovič.
Zmajkovičová, Renáta, podpredsedníčka NR SR (2013-03-19):
Ďakujem, pán minister. Pán spravodajca, žiadate záverečné slovo? Nie. Prerušujem rokovanie o tomto bode programu. Nasledujúcim bodom programu je prvé čítanie o vládnom návrhu zákona, ktorým sa mení a dopĺňa zákon č. 78/2012 Z. z. o bezpečnosti hračiek a o zmene a doplnení zákona č. 128/2002 Z. z. o štátnej kontrole vnútorného trhu vo veciach ochrany spotrebiteľa a o zmene a doplnení niektorých zákonov v znení neskorších predpisov . Vládny návrh zákona má tlač 385, návrh na jeho pridelenie na prerokovanie výborom je v rozhodnutí číslo 367. Teraz poprosím pána ministra hospodárstva Slovenskej republiky Tomáša Malatinského, aby vládny návrh zákona uviedol. Nech sa páči, pán minister.
Veslárová, Veronika, poslankyňa NR SR (2024-01-11):
Ďakujem za slovo. Ďakujem pani poslankyni za jej príspevok, uviedla si paradoxné navrhované zmeny, ktoré táto novela prináša. Je škoda, že sa vláda v novele Trestného zákona popri tzv. humanizácii majetkových trestných činov nevenovala humanizácii aj z hľadiska odstraňovania bariér napríklad vo väzniciach. V roku 2016 sa uskutočnil monitoring väzníc, kde bolo zapojených 18 väzníc a len 6 bolo prispôsobených pre odsúdených ľudí so zdravotným znevýhodnením z hľadiska bariér, čo je žalostne málo. Tým pádom dochádza k porušeniu práv v zmysle Dohovoru o právach osôb so zdravotným postihnutým. Aj táto téma je dlhodobo aktuálna na Slovensku, pretože aj medzi odsúdenými sú aj ľudia so zdravotným znevýhodnením. Ďakujem. (Potlesk.)